ธปท.ปัดแจงรัฐโยกหนี้กองทุนฟื้นฟูให้ดูแล
ผู้ว่าการธปท.ชี้ขอดูรายละเอียดการแก้ไขพ.ร.บ.โยกหนี้กองทุนฟื้นฟูฯก่อนชี้แจง แย้มนโยบายไม่ถือเป็นการโอนหนี้มาให้ธปท.รับแทน
4 ม.ค. 2555

ผู้ว่าการธปท.ชี้ขอดูรายละเอียดการแก้ไขพ.ร.บ.โยกหนี้กองทุนฟื้นฟูฯก่อนชี้แจง แย้มนโยบายไม่ถือเป็นการโอนหนี้มาให้ธปท.รับแทน



ประสาร
นายประสาร ไตรรัตน์วรกุล ผู้ว่าการธนาคารแห่งประเทศไทย(ธปท.) กล่าวถึงกรณีที่รัฐบาลจะแก้ไขพระราชบัญญัติ(พ.ร.บ.)การบริหารหนี้สาธารณะของกระทรวงการคลัง โดยขอให้กองทุนเพื่อการฟื้นฟูและพัฒนาระบบสถาบันการเงิน(กองทุนฟื้นฟูฯ)เป็นผู้รับผิดชอบหนี้เงินต้นและดอกเบี้ยในวงเงินหนี้ 1.14 ล้านล้านบาทของกองทุนฟื้นฟูฯที่รัฐบาลเคยออกพันธบัตรมาแก้ไขปัญหาในช่วงวิกฤตปี 2540 ทั้งหมด และให้ธปท.เป็นผู้ดูแลให้กองทุนฟื้นฟูฯให้สามารถชำระหนี้ได้ตามกำหนด ว่า เรื่องนี้เรายังไม่ทราบรายละเอียด ต้องขอดูรายละเอียดก่อน 
เมื่อถามว่า ธปท.มีสิทธิ์ปฎิเสธแนวทางการแก้ปัญหาหนี้กองทุนฟื้นฟูฯหรือไม่ ผู้ว่าการธปท. กล่าวว่า ต้องไปดูรายละเอียด และดูเครื่องมือที่จะให้ก่อน มื่อถามว่าหลักการที่ออกมานั้นธปท.ไม่ได้เห็นด้วยถือว่าเป็นการบังคับใจกันมากเกินไปหรือไม่ ผู้ว่าการธปท.ได้แต่หัวเราะ และกล่าวว่าในรายละเอียดทั้งหมดธปท.ขอไปดูรายละเอียดก่อน ก่อนจะพูดอะไรหรือแสดงจุดยืนอย่างไรต่อไป 
นายประสาร กล่าวว่า แนวทางการแก้ไขหนี้กองทุนฟื้นฟูฯดังกล่าว ที่ออกมาน่าจะเป็นการโอนหนี้มาที่กองทุนฟื้นฟูฯ ไม่ได้โอนมาที่ธปท. ส่วนจะถือเป็นการประณีประนอมหรือไม่ที่ไม่โอนหนี้ให้ธปท.โดยตรงนั้น มองว่า ก็ยังถือว่าดี ที่หนี้ไม่มาที่ธปท.